**PREDKLADACIA SPRÁVA**

Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje chránený areál Devínske jazero (ďalej len „návrh nariadenia vlády“), podľa § 21 ods. 1 a 4 a § 30 ods. 7 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“). Dôvodom vyhlásenia navrhovaného chráneného areálu Devínske jazero (CHA Devínske jazero) je aj formálne oznámenie Európskej komisie v rámci konania o porušení č. 2019/2141, ktoré sa týka nedostatočného vyhlasovania lokalít európskeho významu a stanovenia cieľov ochrany a opatrení na ich dosiahnutie (napr. v rámci programov starostlivosti).

Predkladaným návrhom nariadenia vlády sa za chránený areál vyhlási územie európskeho významu SKUEV0313 Devínske jazero, ktoré bolo zaradené do národného zoznamu území európskeho významu schváleného v roku 2004 vládou Slovenskej republiky a v roku 2008 Európskou komisiou. Lokalita bola zaradená do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) a do rozhodnutia Komisie 2008/26/ES z 13. novembra 2007, ktorým sa podľa smernice Rady 92/43/EHS prijíma zoznam lokalít európskeho významu v Panónskej biogeografickej oblasti (Ú. v. EÚ L 12, 15.1.2008) (ďalej len „rozhodnutie 2008/26/ES“). Rozhodnutie 2008/26/ES bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2020/98 z 28. novembra 2019, ktorým sa v prípade panónskeho biogeografického regiónu prijíma jedenásta aktualizácia zoznamu lokalít s európskym významom (Ú. v. EÚ L 28, 31.1.2020).

Navrhovaný CHA Devínske jazero sa prekrýva s existujúcou národnou prírodnou rezerváciou (NPR) Dolný les (186,26 ha). Schválením návrhu nariadenia vlády dôjde k zrušeniu NPR Dolný les, ktorá sa stane súčasťou A zóny CHA Devínske jazero.

 Účelom vyhlásenia CHA Devínske jazero je zabezpečenie priaznivého stavu predmetu ochrany CHA Devínske jazero, ktorým je sedem biotopov európskeho významu, tri biotopy národného významu, biotopy dvadsaťjeden druhov živočíchov európskeho významu, biotop jedného druhu rastliny európskeho významu, biotopy šiestich druhov živočíchov národného významu a biotopy dvoch druhov rastlín národného významu. Ciele ochrany sú stanovené v projekte ochrany spracovanom ako podklad na vyhlásenie CHA Devínske jazero a sú rozpracované v programe starostlivosti o CHA Devínske jazero. Program starostlivosti o CHA Devínske jazero je spoločne s projektom ochrany zverejnený na webovom sídle Štátnej ochrany prírody Slovenskej republiky na adrese <http://www.sopsr.sk/prdevinskejazero/>.

Výmera navrhovaného CHA Devínske jazero je 1268,899 ha. V CHA Devínske jazero je navrhnutá zóna C s výmerou 1020,9552 ha, kde platí tretí stupeň ochrany a zóna A s výmerou 247,9438 ha, kde platí piaty stupeň ochrany.

Navrhovaný CHA Devínske jazero sa prekrýva s Chráneným vtáčím územím SKCHVU016 Záhorské Pomoravie a je súčasťou ramsarskej lokality Moravské luhy, ktorá je chránená v zmysle Dohovoru o mokradiach majúcich medzinárodný význam predovšetkým ako biotopy vodného vtáctva. CHA Devínske jazero je zároveň súčasťou Chránenej krajinnej oblasti Záhorie.

Zámer vyhlásiť CHA Devínske jazero bol v zmysle § 50 zákona oznámený Okresným úradom Bratislava. Pripomienky k zámeru zo strany dotknutých subjektov boli prerokované a zapracované do materiálu.

Ministerstvo životného prostredia Slovenskej republiky prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky ako aj  pred zápisom do katastra nehnuteľností doručí správcovi informačného systému (§ 38 ods. 2 zákona č. 326/2005 Z. z. o lesoch v znení neskorších predpisov) na adresy nlc@nlcsk.org a nlc-ulzi@nlcsk.org hranice CHA Devínske jazero v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol v medzirezortnom pripomienkovom konaní od 9. novembra 2020 do 30. novembra 2020. Pripomienky boli prerokované a zapracované do materiálu. Návrh nariadenia vlády sa na rokovanie Legislatívnej rady vlády Slovenskej republiky predkladá bez rozporov.

Dátum účinnosti návrhu nariadenia vlády je vzhľadom na dĺžku legislatívneho procesu a potrebnú legisvakačnú lehotu navrhnutý na 1. marec 2021.